Marlene Harpsøe (DD), 2023-04-25:
Tak for ordet.
Danmarksdemokraternes børne- og undervisningsordfører, fru Karina Adsbøl, har ikke haft mulighed for at deltage i behandlingen her i salen i dag, men jeg har lovet partiet og fru Karina Adsbøl at repræsentere partiet på bedst mulig vis ved behandlingen af det her beslutningsforslag.
I Danmarksdemokraterne hilser vi det helt grundlæggende velkommen med forhandlinger omkring karakterskalaen, og med det her forslag foreslås det at pålægge regeringen inden udgangen af 2023 at indkalde til forhandlinger om en ny karakterskala i uddannelsessystemet.
Jeg er faktisk ret stor tilhænger af den helt gamle karakterskala – nu skal man passe på, hvad man siger, for så afslører man måske, at man ikke er helt ung mere – altså den, som man brugte, da jeg gik i folkeskole, og det var den her 13-skala.
Men den blev jo efter et forarbejde fra en karakterkommission ændret, da man mente, at der var behov for sådan en større international sammenlignelighed i karaktererne, som den daværende undervisningsminister, hr. Bertel Haarder, formulerede det dengang.
Andre partier ønsker 13-skalaen tilbage, andre ønsker en karakter for den ekstraordinære indsats, og andre ønsker et totalt opgør med karakterer.
Og så vidt jeg er orienteret, er der altså et bredt politisk ønske om ændringer, mens regeringen er uafklaret og ikke rigtig ved, hvilket standpunkt man vil tage.
Og det er jo også bare ærlig snak i den her diskussion om, hvorvidt der reelt er plads på dagsordenen til, at vi også kan diskutere karakterskalaen i det her folketingsår, som jeg så lige udvider til også at gælde resten af 2023 i den forståelse.
Men fra Danmarksdemokraternes side kan jeg sige, at vi gerne indgår i politiske drøftelser med de øvrige partier i Folketinget om, hvordan karakterskalaen kan forbedres.
Og i den forbindelse er det vigtigt for os at slå fast, at vi helt grundlæggende ser karakterer i uddannelsessystemet som et vigtigt redskab, der giver mulighed for, at elever og undervisere kan følge den faglige udvikling.
Samtidig udgør karakterer et objektivt og let forståeligt pejlemærke for, om man er på rette vej i forhold til at opnå de faglige forudsætninger for videre uddannelse eller beskæftigelse.
Den tidligere socialdemokratiske regering nedsatte jo i foråret 2020 en ekspertgruppe, der skulle se på fordele og ulemper ved modeller for en ændret karakterskala.
Det gjorde man bl.a. på baggrund af resultaterne fra den evaluering af 7-trinsskalaen, der forelå, og som jo bl.a. adresserede udfordringerne med de store spring mellem karaktererne fra 4 til 7 og fra 7 til 10 og problemet med karakteren -3.
Og det debatterer vi meget gerne i Danmarksdemokraterne sammen med Folketingets øvrige partier, ligesom vi også meget gerne så, at vi kom i gang med at håndtere den udbredte mistrivsel blandt børn og unge i Danmark.
Vi er i Danmarksdemokraterne dog ikke overbeviste om, at en ændring af karakterskalaen er afgørende for at skabe bedre trivsel og sikre færre psykisk sårbare børn og unge.
Vi ser gerne, at regeringen lever op til ambitionerne i regeringsgrundlaget og indkalder til forhandlinger om en 10-årsplan for psykiatrien.
Og konklusionen fra Danmarksdemokraterne er, at vi gerne vil forhandle om en ændring af karakterskalaen.
Vi vil gerne arbejde for, at der i Børne- og Undervisningsudvalget opnås enighed om en beretning i forlængelse af beslutningsforslaget.
Vi ser frem til den videre udvalgsbehandling.